हादराव आबादारिफोरा सोमावसारनायनि थाखाय हादरनाङै सोमावग्लुनाय जाथाया जोबोरैनो गोहोम गोग्लैदोंमोन मुलुग दरबाराव। बेदिनो आबादारिफोरा गावसोरनि मावनाय फसलखौ मोजां बेसेन मोनैयाव सम-सम खाफालाव आखाय हमनो गोनां जानाय जाथायबो जायो जोंनि रायजोयाव। मिथिनाय बादिब्ला पान्जाब रायजोनि आबादारिनि बोसोरारि आया जादों 2,16,708 रां। नाथाय आसाम रायजोनि आबादारिनि बोसोरारि आया 80,340 रांल’ । बेरा फारसे केरेला, जम्मु- कास्मिर , तामिलनाडु, हारियाना, महाराष्ट्र, गुजरात बायदि रायजोनि आबादारिनिख्रुइ आसाम रायजोनि आबादारिनि आया बाङायथार। रायजोनि आबादारिनि बिदि दुखुनांथाव थाथायनि आसोलानो जाबाय सोरखारनि बादबनाय। मिथिनाय बादिब्ला दानि माय फाननायनि बेलायाव रायजोनि आबादारिफोरा जा जेंनायाव गोग्लैदों, बिनिफ्राय रोखा जादोंदि रायजोनि सन’वाल सोरखारा आबादारिफोरनि जेंनाखौ सुस्रांनो गोसो गोयै बादि नुनो मोनदों होननानै माखासे आबादारिफोरखौ बुंनाय खोनायो। मिथिनाय बादिब्ला दिनैनि समाव सोरखारा फोसावनाय बादियै मायनि गाहायसिन बेसेना जाबाय कुन्टलफायाव 1868 रां। नाथाय सोमोनांथावदि रायजोनि आबादारिफोरा दासान्दै कुन्टलफायाव 800-900 राङाव मायखौ फाननो बाध्य’ जादों। साननैसोनि उनाव खमायबावनो हागौ। गोसो होथावनादि आसामनि मायनि बेसेना सिगां बोसोरफोरावबो जोबोर बाङायमोन । नाथाय बे खेबाव एसे आलादा जानानै फैदों। हादराव लकडाउन जानायनि थाखाय गोबां आबादारिफोरा आखायाव रां गोयैखाय बिसोर बाङाइ बेसेनाव मायफोरखौ फाननो गोनां जादोंमोन। गुबुन फारसे सोरखारा एफसिआइखौ लानानै रायजोनि गुबुन फसंथाननि जोहै कुन्टलफायाव मायखौ 1868 राङाव बायगोन होननानै फोसावदों। सोरखारा फोसावनाय बादियै बे खेबाव आसामनिफ्राय बिसोर गासै 5 लाख 37 रोजा मेट्रिकटन माय बायगोन। बिनि थाखाय बिसोर मोनद’ फसंथाननो बिबान होबाय होननानै मिथिनाय जादों। नाथाय बे फसंथानफोरा आबादारिफोरनिफ्राय थोंजों मायखौ बायनायनि बदल गेजेर फालांगिरिफोरनिफ्रायसो बायगोननि सायाव अजद होदों। जायनि थाखाय मायनि थार बेसेनखौ मोननाय नङा होननानै आबादारिफोरा गिखांदों। सोरखारनि लिरथाय बादियै भारतनि गासै माय दिहुनथायनि 4.2% माय दिहुननाय जायो आसामावनो। नाथाय 2019-20 बोसोरथाय मायथायाव आसामाव गाहायसिन बेसेन मोनो 24,552 आबादारिफोराल’ । ओजों थांनाय बोसोरफोराव थाम लाख मेट्रिकटन माय बायनायनि थिरां लानायनि उनावबो नाथाय सोरखारा 1,75,000 मेट्रिकटन माय लादों। बिदि थासारियाव बे खेबावबो सोरखारा जा थिरां अनजिमानि माय बाया बे रोखा। बुंथावदि सोरखारा कुन्टलफा मायनि गाहाय बेसेना 1868 रां थिखानायनि उनावबो आबादारिफोरा मानो 800-900 राङाव माय फाननो गोनां जादों, बेखौ नायबिजिरब्लानो थार बाथ्राया ओंखारगोनखौ साननो हायो। गुबुन फारसे सोरखारजों लोगोसे बेरेखा राजखान्थि दोलोफोराबो रायजोनि आबादारिफोरा मोगा-मोगि जानांनायनि सायाव जेबो बाथ्रा बुंनाय नुवाखै होननानै माखासे आबादारिफोरा अजद खालामदों। बिनिखायनो आबादारिफोरा जोबोर खष्थजों आबाद मावनानै मोननाय मायनि बेसेननि सायाव सोरखारा मोजां राहा लानांगौ।